Anugerah Juara Lagu ke-24

Anugerah Juara Lagu 2009 dilangsungkan pada 10 Januari 2010, menyaksikan persaingan antara 14 buah lagu yang buat kali pertama dalam sejarah pertandingan, tidak dibahagikan mengikut kategori genre lagu seperti tahun-tahun sebelumnya. Kesemua 14 finalis diumumkan pada malam 20 November 2009 setelah mengira markah keseluruhan kesemua 30 lagu yang dipertandingkan di separuh akhir tiga minggu. Gelaran Juara Lagu 2009 jatuh di tangan lagu "Pergi" ciptaan Pete Teo untuk nyanyian Aizat.

Am
Para peminat muzik tanah air digemparkan dengan keputusan buat pertama kalinya dalam penganjuran Muzik-Muzik/AJL bahawa lagu-lagu yang dipertandingkan tidak dibahagi mengikut kategori "Pop/Rock", "Balada" dan "Irama Malaysia dan Etnik Kreatif", sebaliknya mengadakan pertandingan terbuka antara semua lagu yang layak tanpa mengira genrenya. Menurut Pengurus Produksi Hiburan Primeworks Studio, Fadzliniza Zakaria, "Sejak dulu, kami sentiasa terbuka dengan cadangan dan pendapat serta kehendak dalam industri muzik itu sendiri bagi meningkatkan lagi mutu program Muzik-Muzik. Sebab itulah Muzik-Muzik 24 tampil dengan format baru di mana pencalonan lagu lebih fleksibel dan ini bermakna lagu-lagu yang dicalonkan terbuka kepada semua kategori lagu, tujuannya adalah untuk memberi peluang kepada penggiat-penggiat seni muzik supaya bebas berkarya dan hasil ciptaan mereka tidak terbatas kepada tiga kategori utama ini saja. Oleh itu, lagu-lagu yang bakal dicipta lebih luas genrenya dan ini sekaligus dapat mengembangkan lagi hasil seni ciptaan pengkarya tempatan. Kita tidak mahu penggiat seni muzik hanya bergantung kepada kategori untuk menentukan muzik mereka supaya lagu-lagu yang bakal dihasilkan tidak terbatas dan dengan ini industri akan lebih maju."

Kekurangan lagu etnik kreatif diakui menjadi faktor utama pembahagian mengikut kategori digugurkan kali ini. Tambah Fadzliniza, "Kami tidak mahu tangkap muat dan masukkan semua lagu itu hanya kerana Etnik kreatif mempunyai sedikit saja lagu. Ia akan memalukan kami. Sewaktu kami masih wujudkan kategori ini, ada yang berhasrat buat lagu bergenre ini semata-mata untuk masuk Muzik-Muzik, tetapi malangnya ia tidak berkualiti. Sebab itu saya rasa lebih baik Muzik-Muzik kali ini dibuat secara terbuka dan semua lagu berlainan genre dapat bersaing sama." Dari 30 buah lagu yang bertanding sepanjang separuh akhir, 14 buah lagu yang layak ke AJL dipilih oleh Azlan Abu Hassan, Mohariz Yaakub, Ahadiat Akashah, Helen Yap dan Azhar Borhan. Pada setiap malam separuh akhir pertama dan kedua, para juri telah memilih lima lagu paling tinggi markahnya tetapi tidak memuktamadkan kelayakannya ke AJL, sebaliknya sekadar mengumumkan lagu-lagu mana yang paling bagus prestasinya sehingga senarai muktamad dikumpul dari kesemua 30 lagu yang dipertandingkan sepanjang ketiga-tiga malam separuh akhir, pada akhir malam ketiga.

Pada 15 Disember 2009, sesudah kesemua 14 finalis diumumkan, sebuah sidang media diadakan di Rootz Club, Bukit Bintang, untuk memperkenalkan tema AJL24, iaitu 'Music Unfolds' yang memperingati perjalanan industri muzik Malaysia dari 1960-an hingga tahun 2000. Ahmad Shaifullizam Arshad (Gbam) diumumkan sebagai penerbit AJL kali ini. Katanya, "Maksud saya, perubahan bukan sahaja akan dilakukan dari segi lagu dan susunan tetapi juga persembahan pentas," iaitu menyentuh pentas bergerak yang menyerikan majlis gilang-gemilang. AJL24 dilaporkan menelan belanja RM 2 juta.

Muzik-Muzik Separuh Akhir

Sila rujuk Separuh Akhir Muzik Muzik 24

Anugerah Juara Lagu
Acara kemuncak AJL ke-24 berlangsung di Stadium Putra Bukit Jalil pada 10 Januari 2010. Cheryl Samad, Faizal Ismail dan Ally Iskandar sekali lagi digandingkan sebagai pengacara.

Acara AJL 24 bermula dengan sedutan 'Red Carpet' pada pukul 7.30 malam, diikuti dengan upacara sebenar bermula pukul 9 malam.

Lagu pembukaan majlis ialah Juara Lagu tahun sebelumnya, "Lagu Untukmu" nyanyian Dato' Siti Nurhaliza dan Azlan & the Typewriter (Azlan ialah bekas vokalis Meet Uncle Hussain, penyanyi asal lagu ini).

Turutan persembahan lagu-lagu yang bertanding adalah seperti berikut.

 "Aurora" 
 "Tak Mungkin Kerna Sayang"
 "Cinta Adam dan Hawa"
 "Masih Jelas" 
 "Situasi" 
 "Pakai Buang" 
 "Pergi"
 "Aku Skandal" 
 "Rindu Terhenti" 
 "Aku Rindu Sayang Kamu" 
 "Bengang" 
 "Dan Sebenarnya" 
 "Kau Aku" 
 "Bencinta"

Sebelum keputusan diumumkan, para penonton disajikan dengan medley yang meraikan tema AJL kali ini, iaitu peralihan industri muzik berkumpulan di Malaysia dari zaman pop-yeh-yeh 1960-an hingga gelombang indie 2000-an.

Pop-yeh-yeh 1960-an: The Siglap Five – "Termenung" dan "Mas Mona"
Disko Pop 1970-an: Jay Jay – "Dendangan Laguku"
Rock 1980-an: Search – "Pawana", "Fantasia Bulan Madu"
Indie 2000-an: Meet Uncle Hussain (feat Hazama dan Black) – "Drama King", "Pari-Pari di Bawah Angin", "La La La Kerjalah"

Pemenang-pemenang diumumkan seperti berikut:

Juara Lagu: "Pergi" – Aizat (RM 35,000 dan trofi)
Naib Juara Lagu: "Dan Sebenarnya" – Yuna (RM 15,000 dan trofi)

Tempat Ketiga: "Bencinta" – Faizal Tahir (RM 12,000 dan trofi)
Persembahan Terbaik: "Kau Aku" – Aizat (RM 10,000 dan trofi)
Vokal Terbaik: "Aku Rindu Sayang Kamu" –  Black Hanafiah (RM 10,000 dan trofi)
Lagu Paling banyak dimuat turun ( Hotlink ) : Bengang - Akim
Penyanyi paling popular : Stacy (RM5,000 dan trofi)

Pemilihan pemenang Juara Lagu, Naib Juara Lagu dan Tempat Ketiga dibuat 70% sebelum persembahan dan 30% berdasarkan persembahan pada malam pertandingan. Sementara untuk anugerah Persembahan dan Vokal Terbaik, pemilihan dibuat berdasarkan persembahan pada malam pertandingan.

Finalis
Untuk melihat senarai semi-finalis untuk Juara Lagu ke-24, sila lihat Separuh Akhir Muzik Muzik 24.
Untuk merujuk senarai penuh finalis sepanjang penganjuran AJL, sila lihat Senarai lagu finalis Anugerah Juara Lagu.

Berikut adalah senarai finalis mengikut turutan giliran persembahan yang berentap di AJL ke-24:

Sambutan
Menurut sumber kajian AGB Nielsen, siaran langsung AJL24 berjaya mencatat jumlah penontonan sebanyak 4.6 juta atau 68.3% jumlah penonton pada waktu tayangannya. Selain itu, siaran langsung ini juga disambut hangat di Internet dengan sebanyak 20 ribu pelayar menyaksikan penstriman AJL24 dan paparan Di Sebalik Tabir, menjadikannya antara acara yang paling banyak ditonton di Asia Tenggara (sumber Octoshape Infinite Edge Internet Media); sebanyak 30% penonton Internet berasal dari luar Malaysia.

Rujukan

24